31998D0243
L 099/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 19 март 1998 година
за разпределяне на разходите по изработването на печатен образец на единен формат за разрешения за пребиваване
(98/243/ПВР)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член К.8, параграф 2, втора алинея, второ тире от него,
като взе предвид Съвместното действие от 16 декември 1996 г., прието от Съвета на основание член К.3 от Договора за Европейския съюз, който се отнася до единния формат за разрешения за пребиваване (1), и по-специално член 2, параграф 1 от него,
като има предвид, че приетите от Съвета технически спецификации, които са свързани с горепосочения член 2, параграф 1, предполагат създаването на печатен образец на единен формат на разрешения за пребиваване;
като има предвид, че Кралство Нидерландия изяви желание да изработи тези образци за отпечатване от името на другите държави-членки;
като има предвид, че разходите на Кралство Нидерландия по подготовката на тези образци за отпечатване трябва да бъдат поделени между държавите-членки,
РЕШИ:
Член 1
Кралство Нидерландия е оправомощено с настоящото да подготви от името на държавите-членки печатен образец на единен формат за разрешения за пребиваване.
Член 2
Общите разходи по подготовката на печатен образец на единен формат за разрешения за пребиваване, които са в размер на 124 667 ECU, се заплащат чрез вноски от държавите-членки. Финансовата вноска, която всяка държава-членка трябва да направи, се изчислява на основата на съотношението между нейния брутен национален продукт и сумата на брутните национални продукти на държавите-членки, което служи за основа при финансирането на общия бюджет на Европейския съюз за 1997 г. (2). „Брутен национален продукт“ по смисъла на настоящия член е брутният национален продукт, както е определен в Директива 89/130/ЕИО, Евратом на Съвета от 13 февруари 1989 г. относно хармонизарането на изчисленията на брутния национален продукт по пазарни цени (3).
Член 3
Настоящото решение влиза в сила в деня на публикуването му в Официален вестник.
Съставено в Брюксел на 19 март 1998 година.